Iffirmat ftehim bejn Malta u l-Libja li permezz tiegħu żgħażagħ Libjani se jingħataw taħriġ edukattiv fl-Università ta' Malta u l-MCAST. F'konferenza tal-aħbarijiet li matulha ġie ffirmat dan il-ftehim fil-prinċipju, il-Ministru tal-Edukazzjoni, Justyne Caruana, qalet li flok arma dawn iż-żagħżagħ se jingħataw iċ-ċavetta għall-edukazzjoni. Studenti Libjani se jkunu jistgħu jtejbu l-ħiliet edukattivi tagħhom wara l-iffirmar ta' ftehim fil-prinċipju bejn Malta u l-Libja aktar kmieni llum. Il-ftehim intlaħaq sitt ġimgħat wara li delegazzjoni Maltija mmexxija mill-Ministru għall-Edukazzjoni, Justyne Caruana, u l-Ministru tal-Affarijiet Barranin u Ewropej, Evarist Bartolo, żaru Tripli sabiex jibdew id-diskussjonijiet. B'dan il-qbil, il-Gvern se jibda joffri lil Gvern Libjan kooperazzjoni mill-Univeristà ta' Malta u mill-Kulleġġ Malti għall-Arti, ix-Xjenza u t-Teknoloġija. F'konferenza tal-aħbarijiet il-Ministru tal-Edukazzjoni Justyne Caruana qalet li dan il-ftehim huwa importanti. "Meta morna l-Libja t-tħassib tagħhom kien li għandhom ġenerazzjoni mitlufa ta' żagħżagħ, għandhom pontezjal pero m'għandhomx opportunitajiet, u aħna qed noffru din l-opportunità li flok żagħżugħ jew żagħżugħa tieħu arma f'ideha tiġġieled, toqgħod fuq bank tal-iskola u aħna nħarrġuh." Dr Caruana qalet li l-opportunitajiet huma vasti u jinkludu tgħalim tekniku. F'dan l-isfond qalet li rappreżentati mill-Università u l-MCAST kienu involti fit-taħditiet estensivi. Min naħa tiegħu, il-Ministru Bartolo rrimarka li l-aqwa u l-unika arma li Malta tista tagħti lil-Libja hi l-edukazzjoni. Qal li din hi ċ-ċavetta għall-problema tal-Libja u għalhekk qal li dan il-ftehim jorbot tajjeb mal-politika barranija ta' Malta kif ukoll man-newtralità kostituzzjonali. Is-Sottosegretarju Libjan Adel Amori G.A., li mexxa d-delgazzjoni Libjana, qal li b'dan il-ftehim Malta wriet is-sinċerità tagħha u esprima ruħu fiduċjuż għal aktar kolloborazzjoni fil-futur.